MEDDELELSE FRA KOMMISSIONEN TIL RÅDET OG EUROPA-PARLAMENTET - Rapporter fra medlemsstaterne om adfærd, der var en alvorlig overtrædelse af reglerne for den fælles fiskeripolitik i 2002

1. indledning

Ved Rådets forordning (EF) nr. 1447/1999 [1] blev der opstillet en liste over adfærdstyper, der er en alvorlig overtrædelse af den fælles fiskeripolitiks regler. Overtrædelserne på listen er knyttet til de vigtigste krav i EF-bestemmelserne om bestandsbevarelse, overvågning og afsætning af fiskevarer. Der er opstillet lignende lister af regionale fiskeriorganisationer, såsom NAFO. På grund af disse adfærdstypers alvorlige karakter bør der iværksættes "proportionale, effektive og afskrækkende" sanktioner fra de nationale myndigheders side.

[1] EFT L 167 af 2.7.1999, s. 5

For at opnå gennemskuelighed opfordres medlemsstaterne til at informere Kommissionen om de foranstaltninger, der træffes, når der påvises overtrædelser. En vurdering af disse oplysninger gør det muligt at sammenligne de foranstaltninger, der træffes i de forskellige medlemsstater over for de erhvervsdrivende i fiskerierhvervet, som kan have begået en "alvorlig overtrædelse", og af den effektive og afskrækkende karakter af de sanktioner, der i sidste ende iværksættes. Lovgiverens mål var at skabe lige vilkår for fiskerne for at give dem større tillid til kontrolmyndighederne i hele EF og derved motiverer dem for at følge EF-bestemmelserne om bevarelse af fiskeressourcerne.

Proceduren for rapportering af disse data til Kommissionen er fastsat i Kommissionens forordning (EF) nr. 2740/1999 [2]. Oplysningerne, som en medlemsstat skal fremsende til Kommissionen om hver enkelt "alvorlig overtrædelse", der er påvist af de nationale overvågningsmyndigheder, og som der er udarbejdet en officiel rapport om, er overtrædelsens typologi og hovedelementer (dato, område/havn, flag/nationalitet), proceduretype (administrativ - strafferetlig), de afgørelser, der er truffet af de forskellige instanser, og sanktionens art (bødens størrelse - inddragelse af fiskeritilladelse - konfiskation af fangster eller redskaber).

[2] EFT L 328 af 22.12.1999, s. 62

Denne meddelelse vedrører oplysningerne fra medlemsstaterne om de tilfælde af adfærd, der var en alvorlig overtrædelse af reglerne for den fælles fiskeripolitik, og som gav anledning til en procedure i 2002. Dette er den tredje meddelelse af denne art. Kommissionen forelagde de relevante data for 2000 i sin meddelelse af 12. november 2001 [3] og for 2001 i sin meddelelse af 5. december 2002 [4]. Kommissionen ønsker ikke kommentere medlemsstaternes overholdelse af reglerne for den fælles fiskeripolitik eller nøjagtigheden af medlemsstaternes rapporter om adfærd, der er en alvorlig overtrædelse af reglerne for den fælles fiskeripolitik, i det foreliggende dokument. Den forbeholder sig ret til at fremsætte disse kommentarer i den kommende "rapport om overvågning og gennemførelse af den fælles fiskeripolitik".

[3] KOM(2001) 650 af 12.11.2001

[4] KOM(2002) 687 af 5.12.2002

2. medlemsstaternes meddelelser vedrørende 2002

Medlemsstaterne skulle senest den 31. marts 2003 sende Kommissionen deres meddelelser om tilfælde, der blev afsløret i 2002. For at lette databehandlingen skulle fremsendelsen foregå elektronisk og i det elektroniske format, som Kommissionen forelagde på mødet i ekspertgruppen vedrørende kontrol af fiskeriet den 21. Februar 2001 (arbejdsdokument "FIDES II Message Definition [5]).

[5] FIDES: Fisheries Information Data Exchange System

Endvidere blev der for at undgå visse tekniske problemer, som blev afsløret under behandlingen af dataene fra medlemsstaterne i de foregående år og resulterede i, at nogle rapporter kun delvis kunne behandles, sendt et brev til alle medlemsstaterne den 6. marts 2003 med en opfordring til at overholde følgende regler:

- dataene for overtrædelser, for hvis vedkommende procedurerne blev afsluttet i 2002, men indledt i 2000 eller 2001, bør fremsendes særskilt fra dataene for overtrædelser, for hvilke der blev indledt procedurer i 2002

- hvis en anden medlemsstat end den, der har påvist overtrædelsen, træffer administrative eller retlige foranstaltninger, er det den førstnævnte, der skal angive overtrædelsen i sin rapport

- ICES-koderne eller, hvis sådanne koder ikke foreligger (fx i Middelhavet), FAO-koderne bør anvendes til angivelse af området, hvor overtrædelsen blev begået. Hvis overtrædelsen fandt sted i territorialfarvande, er det tilstrækkeligt at angive "territorialfarvande". Hvis overtrædelsen blev begået i farvande henhørende under en regional fiskeriorganisation, skal der henvises til denne organisation

- NUTS [6] 3-koden bør anvendes til angivelse af den havn, hvor en overtrædelse er blevet registreret

[6] NUTS: Nomenklatur for statistiske regionale enheder

- hvis der er registreret to eller flere overtrædelser, hvor der er udvist samme adfærd, bør der indledes separate procedurer, så der kan foretages en mere præcis beregning af den gennemsnitlige bøde. Hvis dette ikke er muligt af praktiske eller juridiske grunde, bør disse sager henvises til Kommissionen.

Desuden blev medlemsstaterne opfordret til ud over, hvad der er fastsat i Kommissionens forordning, at afgive nogle yderligere oplysninger, som muliggør en mere detaljeret analyse af situationen i EF. Med henblik herpå blev medlemsstaterne anmodet om at angive følgende i et særskilt papir:

- de nationale bestemmelser om de typer alvorlige overtrædelser, der er opført i forordning (EF) nr. 1447/1999, med angivelse af sanktioner (herunder bødeskala og muligheden for konfiskation af fangster og/eller redskaber)

- den retlige betydning af og retsgrundlaget for mundtlige og skriftlige advarsler

- det samlede antal fartøjer, der blev kontrolleret i 2002 på havet og i havn

- det samlede antal virksomheder og fiskeauktioner, der blev kontrolleret i 2002

- de fiskearter, der hyppigst berøres af overtrædelser (FAO-koden anvendes)

- den administrative og/eller retslige forfølgnings gennemsnitlige varighed fra sagens indledning til dens afslutning

- de retsakter, der blev vedtaget eller foreslået i 2002 for at gøre kontrollen mere effektiv.

Desværre overholdt langt de fleste medlemsstater ikke den i EF-forskrifterne fastsatte frist, og opfordringerne med hensyn til koder blev heller ikke efterkommet i alle tilfælde (se nærmere herom i bilag I). Desuden afgav kun Belgien, Danmark, Frankrig, Portugal, Det Forenede Kongerige og til dels Spanien de supplerende oplysninger, som Kommissionen anmodede om. Disse oplysninger er anført i kapitlet om hver af disse medlemsstater.

Det bør bemærkes, at Kommissionen udelukkende har opstillet tabellerne i bilaget på grundlag af data, som medlemsstaterne har fremsendt i henhold til forordning (EF) nr. 2740/1999, og i sine kommentarer så vidt muligt har medtaget oplysninger, som har kunnet indhentes på anden måde.

Ud fra de forelagte data kan situationen i de enkelte medlemsstater opsummeres som følger:

2.1. BELGIEN

Belgien afslørede og rapporterede 49 tilfælde af alvorlige overtrædelser, der omfattede 6 adfærdstyper. Fireogtyve tilfælde vedrørte fartøjer, der førte belgisk flag, eller hvor belgiske fiskere var involveret; i 19 tilfælde var flag eller nationalitet ikke nærmere angivet. Størstedelen (21 tilfælde) vedrørte forfalskning af de obligatoriske data i kontroldokumenterne [E1]. Tolv overtrædelser blev afsløret i havn. Alle tilfælde resulterede i retssager, og der blev i 31 tilfælde pålagt sanktioner. Bøden androg i gennemsnit 1 143 EUR og vedrørte kun to typer adfærd, nemlig indgriben i FOS [E2], hvor bøden udgjorde 1 500 EUR, og forfalskning af de obligatoriske data i kontroldokumenterne [E1], hvor bøden i gennemsnit var på 1 083 EUR. Belgien beordrede desuden konfiskation af fangster eller redskaber i 10 tilfælde, men der blev ikke rapporteret inddragelser af licenser.

Den belgiske lovgivning indeholder bestemmelser om bøder af forskellig størrelse (fra 100 EUR x 5 til 100 000 EUR x 5) og fængsel (fra 15 dage til 5 år) som sanktion for en overtrædelse på fiskeriområdet. Denne sanktion kan fordobles, hvis der foreligger skærpende omstændigheder (gentagelse, overtrædelse begået om natten, vægring mod at undergå inspektion). Hvis overtrædelsen afsløres, mens den begås, kan fangster og redskaber konfiskeres, og fartøjet kan beslaglægges og holdes tilbage.

I skriftlige advarsler skal det angives, hvilken slags overtrædelse det drejer sig om, og hvor lang tid vedkommende har til at råde bod på situationen, og det skal angives, at der vil blive udarbejdet en officiel rapport i gentagelsestilfælde, eller hvis advarslen ikke følges. Mundtlige advarsler har samme værdi som anden information og kan benyttes til at vise, at den skyldige holder fast ved sin adfærd. De kan tages i betragtning af den domstol, der behandler sagen, når sanktionen pålægges.

I 2002 blev 159 fartøjer inspiceret på havet, 205 fartøjer observeret fra luften og 345 fartøjer inspiceret i havn.

Tunge, rødspætte, torsk, havtaske, pighvar og byrkelange var de arter, der hyppigst var berørt af overtrædelser i 2002.

Når en overtrædelse finder sted, bliver der meget hurtigt indledt en straffesag. Der er ikke forudset administrative sager.

Der blev ikke vedtaget nogen retsakter vedrørende fiskerikontrol i 2002.

2.2. DANMARK

Danmark afslørede og rapporterede 442 alvorlige overtrædelser (415 vedrørende fartøjer, der førte dansk flag, eller hvor danske fiskere var involveret, 26 vedrørende fartøjer, der førte andre medlemsstaters flag, eller hvor borgere i andre medlemsstater var involveret, og 1 fra et tredjeland). Disse overtrædelser omfatter 15 typer adfærd. De to vigtigste typer overtrædelser var forfalskning af de obligatoriske data i kontroldokumenterne [E1] (183 tilfælde) og anvendelse eller medføring af forbudte redskaber [D1] (95 tilfælde). 339 overtrædelser blev afsløret på land. Der blev indledt administrative sager i 215 tilfælde, straffesager i 128 tilfælde og såvel administrative sager som straffesager i 59 tilfælde. Der blev pålagt sanktioner i 319 tilfælde. Bøden var i gennemsnit på 622 EUR fra 3 354 EUR for ikke-tilladt fiskeri [D5] til 393 EUR for forfalskning af de obligatoriske data i kontroldokumenterne [E1]. Desuden beordrede Danmark konfiskation af fangster eller redskaber i 34 tilfælde og inddragelser af licenser i 111 tilfælde, navnlig for anvendelse eller medføring af forbudte redskaber [D1] (82 tilfælde).

Efter dansk lovgivning kan der pålægges sanktioner i form af bøder og konfiskation af ulovlige fangster eller ulovligt benyttede redskaber.

En advarsel er en fast metode til afgørelse af straffesager og udstedes af politiet eller af domstolene. Den danske fiskerikontrol kan udstede tilrettevisninger (normalt mundtlige) eller henstillinger. Denne form for afgørelse forekommer i sager, hvor der er tale om en mindre betydende overtrædelse af en given regel, og hvor kontrollen vurderer, at en bøde ikke vil være proportional med forseelsen. I sådanne tilfælde er der normalt tale om en skriftlig advarsel.

I 2002 blev der foretaget 809 inspektioner på havet og 379 landingskontroller i havn. Der blev foretaget 3 439 kontroller af konsumfisk i havn, og der blev kontrolleret 1 669 industrifiskelandinger. Der blev i alt gennemført 2 347 inspektioner af virksomheder og fiskeauktioner.

De danske myndigheder har ikke forelagt statistikker over de arter, der hyppigst er berørt af overtrædelser.

Når licenser inddrages efter den administrative procedure, er den gennemsnitlige reaktionstid fra konstateringen af overtrædelsen til afgørelsestidspunktet 2-3 dage. Hvis licenshaveren vælger at få sagen afgjort ved en domstol, tager det et til to år, men dette har ikke opsættende virkning på inddragelsen.

I 2002 blev reglerne om tilbageholdelse af udenlandske fartøjer (herunder fartøjer fra andre medlemsstater) præciseret, og der blev indført mulighed for at straffe med bøde for overtrædelser af vilkår i bevillinger til fiskeauktioner og til førstegangsomsætning af fisk. Endvidere blev bestemmelserne om satellitovervågning af fiskerfartøjer strammet, således at føreren af et fiskerfartøj straks skal indstille fiskeriet, når det konstateres, at udstyret ikke virker, tage sine redskaber om bord og sejle i havn for at få udstyret repareret. Som en undtagelse herfra kan fartøjet få tilladelse til at afslutte sin fangstrejse, når fartøjets aktivitet kan overvåges på anden måde, ved, at føreren sender en manuel positionsmelding mindst hver anden time.

2.3. TYSKLAND

Tyskland afslørede og rapporterede 118 alvorlige overtrædelser, som omfattede 8 adfærdstyper. Alle tilfælde vedrørte fartøjer, der førte tysk flag, eller hvor tyske fiskere var involveret. Størstedelen (56) vedrørte forfalskning af de obligatoriske data i kontroldokumenterne [E1]. I alle tilfælde skete der en administrativ opfølgning, og 101 tilfælde resulterede i sanktioner. Bøderne androg i gennemsnit 820 EUR fra 83 EUR for forfalskning, fjernelse eller tildækning af fartøjets mærkning [C3] til 3 962 EUR for fiskeri uden tilladelse [C1]. Tyskland rapporterede ingen tilfælde af konfiskation eller inddragelser af licenser.

2.4. GRÆKENLAND

Grækenland afslørede og rapporterede 1 021 alvorlige overtrædelser (1 018 vedrørende fartøjer, der førte græsk flag, eller hvor græske fiskere var involveret), som omfattede 10 adfærdstyper. Størstedelen (648 tilfælde) vedrørte anvendelse af forbudte fangstmetoder [D2]. I 1 003 tilfælde skete der en administrativ opfølgning, og 18 tilfælde gav anledning til såvel administrative sager som straffesager. I 1 012 tilfælde pålagde Grækenland sanktioner. Den gennemsnitlige bøde i 897 tilfælde androg 678 EUR fra 300 EUR for fiskeri med forfalskede dokumenter [C2], for forfalskning af fiskerfartøjernes mærkning [C3] og for direkte fiskeri efter eller opbevaring om bord af en art, som er omfattet af fiskeriforbud [D4], til 1 200 EUR for manglende stuvning af forbudte redskaber [D3]. Grækenland beordrede konfiskation af redskaber eller fangster i 980 tilfælde og inddragelser af licenser i 560 tilfælde (i begge tilfælde især for anvendelse af forbudte fangstmetoder [D2]).

2.5. SPANIEN

Spanien afslørede og rapporterede 1 785 alvorlige overtrædelser (1 295 vedrørende fartøjer, der førte spansk flag, eller hvor spanske fiskere var involveret, 185 vedrørende fartøjer, der førte andre medlemsstaters flag, eller hvor borgere i andre medlemsstater var involveret, 34 vedrørende fartøjer fra et tredjeland og 271 tilfælde vedrørende fartøjer, hvor flag eller nationalitet ikke er angivet) og omfattede 13 adfærdstyper. De to vigtigste typer var fiskeri uden licens eller anden tilladelse [C1] (445 tilfælde) og ikke-tilladt fiskeri [D5] (375 tilfælde). 780 overtrædelser blev afsløret i havn. Der blev indledt administrative sager i 1 614 tilfælde, og alle disse tilfælde resulterede i en sanktion. Bøden androg i gennemsnit 2 126 EUR fra 105 628 EUR for manglende stuvning af forbudte redskaber [D3] til 545 EUR for fiskeri med forfalskede dokumenter [C2]. Desuden beordrede Spanien konfiskation af fangster eller redskaber og inddragelser af licenser i alle disse tilfælde.

Den vigtigste sanktion fra Spaniens side er bødestraf, som går fra 301 EUR til 60 000 EUR for alvorlige overtrædelser og fra 60 001 EUR til 300 000 EUR for meget alvorlige overtrædelser. De supplerende sanktioner, der anvendes, er for de alvorlige overtrædelsers vedkommende udelukkelse fra udøvelse af fiskeri i en periode på højst tre år, konfiskation af fangstredskaber eller af fangster og suspension, inddragelse eller manglende fornyelse af tilladelser i højst tre år; for meget alvorlige overtrædelser udelukkelse fra udøvelse af fiskeri i højst fem år, konfiskation af fangstredskaber eller af fangster, suspension, inddragelse eller manglende fornyelse af tilladelser i højst fem år, suspension af lån, tilskud og offentlig støtte i højst fem år og beslaglæggelse af fartøjet. Disse sanktioner kan kun pålægges efter en administrativ sag, der munder ud i en administrativ afgørelse, hvoraf sanktionen fremgår. Varigheden af den administrative sag er på højst seks måneder.

2.6. FRANKRIG

Frankrig afslørede og rapporterede 288 alvorlige overtrædelser, der omfattede 14 adfærdstyper (222 vedrørte fartøjer, der førte fransk flag, eller hvor franske fiskere var involveret, 59 vedrørte fartøjer, der førte andre medlemsstaters flag, eller hvor andre medlemsstaters borgere var involveret, og 7 tilfælde vedrørte fartøjer, hvor flag eller nationalitet ikke er angivet). Størstedelen (88) vedrørte manglende overholdelse af reglerne om mindstemål [D6]. 94 overtrædelser blev afsløret i havn. 20 tilfælde gav anledning til administrativ opfølgning og 203 til straffesager. 139 tilfælde resulterede i sanktioner. Bøden androg i gennemsnit 2 367 EUR fra 206 EUR for forfalskning af de obligatoriske data i kontroldokumenterne [E1] til 7 563 EUR for anvendelse eller medføring af forbudte redskaber [D1]. Frankrig beordrede også konfiskation af redskaber eller fangster i 84 tilfælde og inddragelse af licensen i et enkelt tilfælde for manglende overholdelse af reglerne om mindstemål [D6].

Strafforfølgningen kan, når der er lovhjemmel for det, indebære konfiskation af fangster eller redskaber eller endog beslaglæggelse af fartøjet.

I den skriftlige advarsel fra statsadvokaten angives det, at en regel ikke er overholdt, men at forholdet ikke er så graverende, at det berettiger til strafforfølgning. Ved en gentagelse af den overtrædelse, som den skriftlige advarsel gælder, kan sanktionen skærpes.

Over 2 200 fartøjer blev inspiceret (om bord) i farvande under Frankrigs jurisdiktion eller højhedsområde af søfartstjenester, kontrolorganer eller andre enheder og mere end 500 af toldmyndighederne. Det har ikke været muligt opgive tal for, hvor mange fartøjer der blev inspiceret af den nationale eller regionale kystbevogtning.

13 860 fartøjer blev identificeret fra luften.

Omkring 2 700 inspektioner blev gennemført under landing.

Over 33 500 inspektioner blev gennemført i salgsleddet.

De arter, der hyppigst var berørt af overtrædelser, var: kulmule, rødspætte, havtaske, torsk, kammusling og makrel.

Procedurernes varighed er forskellig alt efter, hvilken type det drejer sig om, og dette kan variere afhængt af, om tiltalte er franskmand eller ej.

I begyndelsen af 2003 udstedte direktoratet for fiskeri og akvakultur en bekendtgørelse med regler om kontrol af maskestørrelse og trådtykkelse i fiskeredskaber på havet.

2.7. IRLAND

Irland afslørede og rapporterede 26 alvorlige overtrædelser, der omfattede 8 adfærdstyper, hvoraf den vigtigste var forfalskning af data i kontroldokumenterne [E1] (13 tilfælde). 20 tilfælde vedrørte fartøjer, der førte irsk flag, eller hvor irske fiskere var involveret, og 6 vedrørte fartøjer, der førte andre medlemsstaters flag, eller hvor andre medlemsstaters borgere var involveret. Der blev indledt straffesager i 20 tilfælde, og i 13 blev der pålagt sanktioner. Den gennemsnitlige bøde var på 11 978 EUR fra hele 23 125 EUR for direkte fiskeri efter eller opbevaring om bord af arter, som det er forbudt at fiske efter [D4], til 4 600 EUR for landing af fiskevarer, der ikke opfyldte kontrolbestemmelserne [F1]. Irland rapporterede 7 tilfælde af konfiskation af redskaber eller fangster, men ingen tilfælde af inddragelser af licenser.

2.8. ITALIEN

Italien afslørede og rapporterede 1 074 alvorlige overtrædelser (2 vedrørende fartøjer, hvis flag ikke var angivet), som omfattede 14 adfærdstyper. De to vigtigste typer var ikke-tilladt fiskeri [D5] (479 tilfælde) og fiskeri uden licens eller anden tilladelse [C1] (156 tilfælde). 926 overtrædelser blev afsløret i havn. I 112 tilfælde blev der indledt en administrativ sag, i 7 tilfælde en straffesag og i 1 tilfælde både en straffesag og en administrative sag. 1 025 tilfælde resulterede i sanktioner. Bøden androg i 791 tilfælde i gennemsnit 1 691 EUR fra 2 186 EUR for ikke-tilladt fiskeri [D5] til 61 EUR for forfalskning af de obligatoriske data i kontroldokumenterne [E1]. Endvidere beordrede Italien konfiskation af fangster og redskaber i 611 tilfælde, herunder 276 tilfælde af ikke-tilladt fiskeri [D5] og 105 tilfælde af anvendelse af eller medføring af forbudte redskaber [D1]. Der blev ikke indberettet nogen tilfælde af inddragelser af licenser.

2.9. LUXEMBOURG

I Luxembourg er der hverken noget fiskeri eller nogen fiskeforarbejdningsindustri.

2.10. NEDERLANDENE

Nederlandene afslørede og rapporterede 122 alvorlige overtrædelser (101 vedrørende fartøjer, der førte nederlandsk flag, eller hvor nederlandske fiskere var involveret), der omfattede 7 adfærdstyper. Størstedelen (49 tilfælde) vedrørte forfalskning af de obligatoriske data i kontroldokumenterne [E1]. 97 overtrædelser blev afsløret på land. I 122 tilfælde blev der indledt straffesager. I 67 tilfælde pålagde Nederlandene sanktioner. Bøden i 33 tilfælde androg i gennemsnit 1 727 EUR fra 310 EUR for anvendelse af forbudte fangstmetoder [D2] til 5 590 EUR for anvendelse eller medføring af forbudte redskaber [D1]. Nederlandene rapporterede 50 tilfælde af konfiskation af redskaber eller fangster. Der blev ikke indberettet nogen tilfælde af inddragelser af licenser.

2.11. ØSTRIG

Østrig rapporterede ingen tilfælde af alvorlige overtrædelser.

2.12. PORTUGAL

Portugal afslørede og rapporterede 1 579 alvorlige overtrædelser (1 560 vedrørende fartøjer, der førte portugisisk flag, eller hvor portugisiske fiskere var involveret, 17 vedrørende fartøjer, der førte andre medlemsstaters flag, eller hvor andre medlemsstaters borgere var involveret, og 2 vedrørende fartøjer fra et tredjeland), der omfattede 11 adfærdstyper (for 5 tilfælde er typen ikke angivet). De to vigtigste typer var fiskeri uden licens eller anden tilladelse [C1] (420 tilfælde) og ikke-tilladt fiskeri [D5] (357 tilfælde). Der blev indledt administrative sager i 1 437 tilfælde og straffesager i kun 3 tilfælde. Antallet af sanktioner var på i alt 550. Den gennemsnitlige bøde var på 491 EUR fra 139 EUR for forfalskning af mærkningen på fiskerfartøjer [C3] til 1 232 EUR for undladelse af at opfylde handelsnormerne [F2]. Desuden beordrede Portugal konfiskation af fangster eller redskaber i 207 tilfælde. Der blev ikke indberettet nogen tilfælde af inddragelser af licenser.

Den retlige værdi af påmindelser/advarsler er i overensstemmelse med det dobbelte mål, nemlig forebyggelse og afskrækning.

I 2002 blev 2 624 fartøjer inspiceret på havet, og 4 683 fartøjer blev inspiceret i havn; der blev foretaget 880 inspektioner af fiskeauktioner og 1 728 af andre enheder (kommunale markeder, lagerlokaler, butikker, supermarkeder, restauranter, køretøjer).

Kulmule og hestemakrel var de arter, der hyppigst var berørt af overtrædelser i 2002.

Det tager i gennemsnit 10 måneder at gennemføre en administrativ sag.

Der blev ikke vedtaget nogen nye retsakter vedrørende fiskerikontrol i Portugal i 2002.

2.13. FINLAND

Finland afslørede og rapporterede 2 alvorlige overtrædelser, begge vedrørende fartøjer, der førte finsk flag, eller hvor finske fiskere var involveret, og vedrørte kun 1 type adfærd, nemlig forfalskning af de obligatoriske data i kontroldokumenterne [E1]. Begge overtrædelser blev afsløret på land. Der blev indledt administrative sager i begge tilfælde, men der blev kun pålagt en sanktion i 1 tilfælde. Bøden var på 420 EUR. Finland rapporterede ingen tilfælde af konfiskationer eller inddragelser af licenser.

2.14. SVERIGE

Sverige afslørede og rapporterede 125 alvorlige overtrædelser (108 tilfælde vedrørende fartøjer, der førte svensk flag, eller hvor svenske fiskere var involveret), der omfattede 10 adfærdstyper. De to vigtigste typer var fiskeri uden licens eller anden tilladelse [C1] (55 tilfælde) og forfalskning af de obligatoriske data i kontroldokumenterne [E1] (27 tilfælde). Der blev indledt straffesager i 35 tilfælde og pålagt sanktioner i 6 tilfælde. Bøden androg i gennemsnit 536 EUR fra 100 EUR for ikke-tilladt fiskeri [D5] til 741 EUR for forfalskning af de obligatoriske data i kontroldokumenterne [E1]. Sverige rapporterede ingen tilfælde af konfiskationer eller inddragelser af licenser.

2.15. DET FORENEDE KONGERIGE

Det Forenede Kongerige afslørede og rapporterede 125 alvorlige overtrædelser uden angivelse af fartøjernes flag eller fiskernes nationalitet. Disse tilfælde omfattede 9 adfærdstyper. Størstedelen af tilfældene (89) vedrørte forfalskning af de obligatoriske data i kontroldokumenterne [E1]. Der blev indledt straffesager i 114 tilfælde og administrative sager i 11 tilfælde. Der blev pålagt sanktioner i alle de rapporterede tilfælde. Bøden androg i gennemsnit 8 795 EUR fra 1 999 EUR for anvendelse af forbudte fangstmetoder [D2] til 31 980 EUR for indgriben i FOS [E2]. Det Forenede Kongerige rapporterede ingen tilfælde af konfiskationer eller inddragelser af licenser.

Der kan gives mundtlige og skriftlige advarsler for ubetydelige overtrædelser. Der udstedes også skriftlige advarsler for mere alvorlige overtrædelser, hvor retsforfølgning måske ikke er i offentlighedens interesse på grund af overtrædelsens omfang og utilstrækkeligt bevis.

I 2002 blev 2 426 fartøjer inspiceret på havet og 9 980 i havn. Antallet af inspicerede virksomheder (forarbejdningsvirksomheder, supermarkeder og grossister) og fiskeauktioner var på 2 772.

De arter, der hyppigst var berørt af alvorlige overtrædelser, var: torsk, kuller, sej, hvilling, makrel, sild, jomfruhummer, havtaske, kulmule, glashvar, rødspætte, kammusling og tunge.

Der foreligger ingen oplysninger om sagernes varighed.

I 2002 fandt der en konsultation sted med fiskerierhvervet om en ny ordning for registrering af de handlende, der sælger fisk i første led. Endnu en konsultationsrunde skal efter planen finde sted i 2003.

3. alvorlige overtrædelser i forhold til antallet af fiskerfartøjer i medlemsstaterne

Nedenstående tabel viser for hver medlemsstat antallet af fartøjer i fortegnelsen over fiskerfartøjer den 1. januar 2003 og det samlede antal alvorlige overtrædelser, der er afsløret og rapporteret af medlemsstaterne. Det understreges, at alle tilfælde af rapporterede overtrædelser ikke nødvendigvis vedrører fiskerfartøjer.

>TABELPOSITION>

4. bemærkninger til de af medlemsstaterne forelagte rapporter

Medlemsstaterne rapporterede i alt 6 756 tilfælde af alvorlige overtrædelser, der omfattede alle de typer, der er opført på listen i Rådets forordning (EF) nr. 1447/1999. Antallet af påviste overtrædelser er således mindre end i de foregående to år (7 298 i 2000 og 8 139 i 2001).

Ligesom det var tilfældet i de foregående år, vedrører næsten halvdelen af de rapporterede tilfælde ulovligt fiskeri, enten uden tilladelse [C1] eller i forbudte områder [D5]. Der blev rapporteret et stort antal overtrædelser, som vedrørte anvendelsen af forbudte fangstmetoder [D2] og forfalskning af de obligatoriske data i kontroldokumenterne [E1]. Derimod blev der rapporteret meget få tilfælde, som vedrørte hindring af observatørernes arbejde [B1], forfalskning, tilintetgørelse eller ændring af bevismateriale [A2] og manglende overholdelse af reglerne for omladning [D7].

Langt det største antal overtrædelser blev begået af nationale fartøjer fra de rapporterende medlemsstater. Kun 5 % af tilfældene vedrørte fartøjer fra en anden medlemsstat end den rapporterende medlemsstat, og mindre end 1 % vedrørte tredjelandes fartøjer.

2 250 overtrædelser blev afsløret i havn, størstedelen i Spanien og Italien.

Hvad angår procedurer, blev der i størstedelen af tilfældene indledt en administrativ sag. Belgien, Irland, Nederlandene og Sverige anvendte udelukkende straffesager, når der blev afsløret overtrædelser.

74 % af sagerne i anledning af overtrædelser blev afsluttet med en sanktion. I Grækenland og Det Forenede Kongerige resulterede henholdsvis 99 % og 100 % af overtrædelserne i sanktioner; derimod resulterede kun 5 % af overtrædelserne i Sverige i sanktioner. Det kan ikke udelukkes, at disse tal til en vis grad indbefatter sager, som blev indledt i løbet af de foregående år, men først afsluttet i 2002.

Når man sammenligner de bøder, som blev pålagt fiskerne, er der stadig slående forskelle medlemsstaterne imellem. For den samme type overtrædelse varierer bødens størrelse fra den ene medlemsstat til den anden.

For eksempel

* androg den gennemsnitlige bøde for fiskeri uden licens eller anden tilladelse [C1] 384 EUR i Grækenland og 21 400 EUR i Irland

* androg den gennemsnitlige bøde for ikke-tilladt fiskeri [D5] 100 EUR i Sverige og 3 354 EUR i Danmark

* androg den gennemsnitlige bøde for forfalskning af de obligatoriske data i kontroldokumenterne [E1] 61 EUR i Italien og 9 148 EUR i Det Forenede Kongerige.

I almindelighed lå den gennemsnitlige bøde i Finland på 420 EUR og i Irland på 11 978 EUR. Den gennemsnitlige bøde gør det muligt at beregne det beløb, som fiskerierhvervet i hver medlemsstat betaler som følge af en alvorlig overtrædelse (se bilag X). Det skal bemærkes, at de 19 typer overtrædelser i forordning (EF) nr. 1447/1999 ikke er indplaceret efter, hvor alvorlige de er.

Den gennemsnitlige bøde i de sager, der sluttede med en sanktion, andrager 1 757 EUR, som ligger tæt på beløbet det foregående år. Endvidere blev der i 3 597 tilfælde beordret konfiskation af fangster eller redskaber. Grækenland, Spanien og Italien havde ifølge rapporterne anvendt denne foranstaltning i et betydeligt antal tilfælde. Derimod rapporterede Tyskland, Finland, Sverige og Det Forenede Kongerige ingen konfiskationer af fangster eller redskaber.

Hvad angår inddragelse af licenser, ser det ud til, at Grækenland, Spanien og i mindre omfang Danmark systematisk anvendte denne type sanktion. I alt blev 2 286 tilfælde af alvorlige overtrædelser straffet med inddragelse af licensen.

Det siger sig selv, at både konfiskation af fangster/redskaber og inddragelse af licenser har stor økonomisk indflydelse på fiskeriforetagender. Det er derfor beklageligt, at det på nuværende tidspunkt ikke er muligt at foretage en nøjagtig evaluering.

En sammenligning af antallet af fartøjer i fortegnelsen over fiskerfartøjer den 1. januar 2003 (90 342) og antallet af overtrædelser, der førte til sanktioner (5 003), viser, at der blev indledt sager for 5,5 % af flåden. Denne procentsats er reelt noget mindre, da nogle sager, som ikke kan tages med i beregningerne, vedrører erhvervsdrivende på land.

5. Generelle bemærkninger til resultaterne

Kommissionens tjenestegrene er i færd med at foretage en undersøgelse af de sanktioner, der er fastsat i de nationale lovgivninger i forbindelse med fiskeriaktiviteter. De efterfølgende kommentarer er i alt væsentligt baseret på deres resultater, som nu er endelige.

Sociale og økonomiske faktorer, såsom værdien af de landede fangster og fiskernes levestandard, som er forskellig inden for samme medlemsstat og medlemsstaterne imellem, gives ofte som begrundelse for forskellen i størrelsen af de bøder, der idømmes af de forskellige medlemsstater og deres forskellige myndigheder. Om den procedure, myndighederne følger, er strafferetlig eller administrativ, ser ikke ud til at have nogen større indflydelse på bødernes størrelse. På den anden side kan man sige, at justitsmyndighederne og i stor udstrækning også anklagemyndighederne ikke i tilstrækkelig grad har gjort sig bevidst, hvor alvorlige overtrædelser på fiskeriområdet er. Med den store arbejdsbyrde vil anklagere og domstole næppe prioritere disse sager, hvilket resulterer i mindre strenge sanktioner og længere tid med behandlingen af sagerne. Når der er opnået gode resultater og er et godt samarbejde mellem myndighederne, skyldes det altid hårdt arbejde og pligtopfyldenhed, ikke mindst fra inspektørernes og kontrolmyndighedernes side.

Nogle medlemsstater har desuden en tendens til ikke at anvende den økonomiske gevinst, som overtrædelsen kan medføre, som et kriterium ved fastlæggelsen af bødens størrelse. Lovovertræderens økonomiske situation ser som oftest ud til at være en meget vigtigere faktor. I en række medlemsstater er der mulighed for at forenkle sagsbehandlingen og hurtigere nå frem til fastlæggelsen af sanktionerne, enten ved forlig (normalt efter forslag fra anklageren), ved en betalingsordre, som udstedes af politiet/kontrolmyndighederne, eller ved frivillig betaling. Disse forenklede procedurer kan accelerere processen, men ofte har bøderne ingen afskrækkende virkning.

Det skal bemærkes, at konfiskation af fangster eller redskaber stadig ikke anvendes generelt til trods for, at denne slags sanktioner kan være mere effektive. Uden konfiskation/fortabelse og med en bøde, som ikke en gang svarer til den økonomiske gevinst, bliver resultatet, at de anvendte sanktioner slet ikke har nogen afskrækkende virkning. Nogle medlemsstater anvender dog konfiskation af både fangst og redskaber, som sammen med bøden resulterer i meget strenge sanktioner.

Hvad angår muligheden for at inddrage fiskeritilladelser er der, selv om de fleste medlemsstater allerede har det fornødne retsgrundlag, kun tre af dem, der benytter sig af den (Danmark, Grækenland og Spanien). Der synes i almindelighed at være modstand mod denne type foranstaltning, ofte under henvisning til menneskerettighederne (retten til at tjene til livets ophold), de komplekse og langvarige procedurer og foranstaltningens strenghed.

Den udbredte brug af skriftlige eller endog mundtlige advarsler vækker bekymring, fordi deres formål er vagt, de ikke altid registreres og kun er til ringe gavn, når det gælder om at modvirke overtrædelser.

I nogle tilfælde er der noget, der tyder på, at medlemsstaterne har en tendens til at være strengere over for udenlandske fartøjer og nationale fartøjer med udenlandske redere.

6. afsluttende bemærkninger

Som for de tidligere meddelelser om adfærd, der er en alvorlig overtrædelse af reglerne for den fælles fiskeripolitik, skal det bemærkes, at de indsamlede oplysninger ikke er lette at fortolke, fordi de udelukkende består af tal. Når medlemsstaterne ikke giver Kommissionens tjenestegrene mere udførlige oplysninger, der kan belyse tallene, er det svært at vurdere situationen korrekt.

Desuden er der indikationer for, at de data, Kommissionen får forelagt i forbindelse med alvorlige overtrædelser, er behæftet med fejl. I nogle tilfælde ser det ud til, at antallet af rapporterede overtrædelser kan indbefatte fritidsfiskeri og andre fiskeriaktiviteter, der ikke er omfattet af den fælles fiskeripolitik. Hvad angår de gennemsnitlige bøder, er der tilfælde, hvor de rapporterede bødebeløb sandsynligvis indbefatter tallene for konfiskationer, som skulle have været rapporteret særskilt. Det ser også ud til, at der er tilfælde, hvor udfaldet af en sag ikke rapporteres, fordi året for sagens afslutning ikke falder sammen med året for afsløringen af overtrædelsen.

Endvidere er der store forskelle, når det gælder de indsamlede datas nøjagtighed, selv inden for samme medlemsstat. Dette kan for eksempel være tilfældet, når ansvaret er meget decentraliseret eller er fordelt mellem forskellige myndigheder med forskellig organisatorisk struktur. Der ser også ud til at være et generelt problem med tilbagemelding om udfaldet af sager, navnlig fra justitsmyndighederne, hvilket kan resultere i mindre pålidelige statistikker.

Da medlemsstaterne ikke altid benytter de rette koder for overtrædelsen eller ikke udfylder formularen i bilag I til forordning (EF) nr. 2740/1999 korrekt, kan det fremsendte datasæt desuden ikke udnyttes fuldt ud. Kommissionen insisterer derfor på, at det er nødvendigt at opfylde kravene.

I betragtning af alle disse mangler understreger Kommissionen i al almindelighed, at sanktionernes omfang, jf. tabellerne i bilagene til denne meddelelse, endnu ikke er tilfredsstillende, da sanktioner ikke ser ud til at have nogen afskrækkende virkning. Som bevis herfor er det tilstrækkeligt at sammenligne de beløb, der betales af fiskerierhvervet som følge af en sanktion (se bilag X) med værdien af de landede fangster : de udgør omkring en tusindedel af værdien af de landede fangster i 2001. Nedgangen i antallet af sager, der blev indledt i anledning af overtrædelser af den fælles fiskeripolitiks regler, i forhold til de foregående år vækker også bekymring, og det vil blive undersøgt, hvad der ligger til grund herfor.

Da Rådet vedtog forordning (EF) nr. 2371/2002 i december, bekræftede det, at det var besluttet på at gribe ind over for dem, der er ansvarlige for alvorlige overtrædelser, ved at fastsætte sanktioner, som står i forhold til alvoren af sådanne overtrædelser, og derved effektivt modvirke fortsatte overtrædelser af reglerne. Det fremgår af den foreliggende rapport, at der må gøres mere for at omsætte den politiske vilje i handling.

For at EF-reglerne kan overholdes, må hver enkelt medlemsstat sikre, at dens sanktioner virker afskrækkende. Endvidere må medlemsstaterne anvende eller udvide anvendelsen af andre foranstaltninger, såsom konfiskation af fangster og redskaber og inddragelse af fiskeritilladelser. Kommissionen anbefaler også initiativer, der kan gøre dommere og offentlige anklagere mere bevidste om nødvendigheden af en effektiv forfølgning af ulovligt fiskeri, for at opnå, at reglerne for udnyttelsen af marine ressourcer overholdes. Med henblik herpå er Kommissionen villig til at bistå medlemsstaterne med vedtagelse af foranstaltninger, hvormed disse mål kan opfyldes.

Endelig vil Kommissionen som fastsat i artikel 25, stk. 4, i forordning (EF) nr. 2371/2002 foreslå Rådet et katalog over sanktioner for alvorlige overtrædelser af den fælles fiskeripolitiks regler. Kataloget har til formål at fremme overholdelse af disse regler gennem sammenhængende sanktioner, der anvendes med samme strenghed i hele EF. Dette vil givetvis hjælpe de nationale myndigheder med at overvinde fiskernes betænkeligheder, skabe lige vilkår, som er en forudsætning for, at fiskeriet kan udøves på et ret og rimeligt grundlag, og derved fremme en adfærd, der i højere grad respekterer den fælles fiskeripolitiks regler.

liste over tabeller

* datoer for fremsendelse af oplysninger (bilag I)

* antal afslørede tilfælde pr. adfærdstype og pr. medlemsstat (bilag II)

* antal afslørede tilfælde efter nationaliteten af den person, der har begået overtrædelsen, og pr. medlemsstat (bilag III)

* type indledt sag pr. adfærdstype og pr. medlemsstat (bilag IV)

* antal tilfælde, hvor der er pålagt sanktioner, pr. adfærdstype og pr. medlemsstat (bilag V)

* gennemsnitlig bøde pr. adfærdstype og pr. medlemsstat (bilag VI)

* antal konfiskationer pr. adfærdstype og pr. medlemsstat (bilag VII)

* antal inddragelser af fiskerilicenser pr. adfærdstype og pr. medlemsstat (bilag VIII)

* antal afslørede tilfælde i havn pr. adfærdstype og pr. medlemsstat (bilag IX)

* beløb betalt af fiskerierhvervet i hver enkelt medlemsstat som følge af alvorlige overtrædelser (bilag X).

*

BILAG I

>TABELPOSITION>

BILAG II

ANTAL TILFÆLDE AF ALVORLIGE OVERTRÆDELSER PR. MEDLEMSSTAT I 2002

>TABELPOSITION>

BILAG III

OVERTRÆDELSER PR. MEDLEMSSTAT OG NATIONALITET I 2002

>TABELPOSITION>

BILAG IV

TYPE INDLEDT SAG*) PR. TYPE OVERTRÆDELSE OG PR. MEDLEMSSTAT I 2002

>TABELPOSITION>

(*) A = Administrativ sag P = Straffesag A & P = Administrativ+sraffesag

BILAG V

ANTAL SAGER, HVOR DER ER PÅLAGT SANKTIONER, OG ANTAL OVERTRÆDELSER EFTER ADFÆRDSTYPE OG PR. MEDLEMSSTAT I 2002

>TABELPOSITION>

* antallet af påviste tilfælde er anført i parentes

BILAG VI

GENNEMSNITLIG BØDE OG ANTAL OVERTRÆDELSER PR. ADFÆRDSTYPE OG PR. MEDLEMSSTAT I 2002

>TABELPOSITION>

* antallet af påviste tilfælde, der har resulteret i en bøde, er anført i parentes

BILAG VII

ANTAL KONFISKATIONER OG ANTAL OVERTRÆDELSER PR. ADFÆRDSTYPE OG PR. MEDLEMSSTAT I 2002

>TABELPOSITION>

* antallet af påviste tilfælde er anført i parentes

BILAG VIII

ANTAL TILFÆLDE AF INDDRAGELSER AF FISKERILICENS OG ALVORLIGE OVERTRÆDELSER PR. MEDLEMSSTAT I 2002

>TABELPOSITION>

>TABELPOSITION>

BILAG IX

ANTAL TILFÆLDE AF ALVORLIGE OVERTRÆDELSER PR. FISKERIHAVN I 2002

>TABELPOSITION>

BILAG X

BELØB BETALT AF FISKERIERHVERVET I HVER MEDLEMSSTAT SOM FØLGE AF ALVORLIGE OVERTRÆDELSER

>TABELPOSITION>